Guinevere

Guinevere (walesky: Gwenhwyfar; bretónsky: Gwenivar), v modernej angličtine často písaná ako Guenevere alebo Guenever, bola podľa artušovských legiend stredovekou kráľovnou Veľkej Británie a manželkou kráľa Artuša. Guinevere, ktorá sa v literatúre prvýkrát spomína na začiatku 12. storočia, bola odvtedy zobrazovaná v širokej škále od zlomyseľnej a oportunistickej zradkyne až po ušľachtilú a cnostnú dámu. Romanca z francúzskej verzie pridáva príbeh o jej tragickej tajnej láske k rytierovi Lancelotovi, ktorá zapríčiní pád Kamelotu. 

Najstaršia písomná zmienka o Guinevere je v pseudohistorickom britskom diele Historia Regum Britanniae od Geoffreyho z Monmouthu, v ktorej ju Mordred zvádza počas svojej vzbury proti Artušovi. V neskoršej stredovekej artušovskej tradícii z Francúzska je hlavnou dejovou líniou tragická milostná aféra kráľovnej s najlepším rytierom a dôverníkom jej manžela, Lancelotom, čo je motív objavujúci sa u Chrétiena de Troyesa v diele Lancelot, predtým, ako bol rozvinutý neskoršími autormi a zahrnutý do anglickej kompilácie Thomasa Maloryho Le Morte d'Arthur. Ďalšie témy, ktoré sa objavujú v Maloryho a iných textoch, zahŕňajú Guinevereinu neplodnosť, plán jej zlej dvojičky nahradiť ju a osobitnú nevraživosť, ktorú voči Guinevere prejavuje jej svokra Morgana.

Guinevere je naďalej populárnou postavou a motív jej nešťastnej lásky až zrady sa objavuje v mnohých adaptáciách legendy od renesancie týchto príbehov v 19. storočí až do dnešnej doby. 

 Legendy 

 Manželstvo s Artušom 
Najstaršia datovateľná zmienka o Guinevere (kde sa spomína ako Guenhuvara; jej meno sa v zachovaných rukopisoch vyskytuje s mnohými variáciami) sa nachádza v Geoffreyho diele Historia, napísanom okolo roku 1136. V ňom sa uvádza, že Guinevere, opisovaná ako jedna z najkrajších žien Británie, bola vychovávaná pod vedením Cadora, vojvodu z Cornwallu.

Guinevere uzatvára s kráľom Artušom manželstvo, čím sa stáva kráľovnou Británie. Vo waleskej próze Culhwch a Olwen nájdeme postavu Gwenhwyfach, jej sestru. V neskorších verziách je to zloduch a počas svadby sa pokúsi zameniť s Guineverou. Vo väčšine príbehov Guinevere nemá deti. 

 Únos Guinevere 
Hlavným a dlhodobým motívom príbehov o Guinevere je jej únos a jej následná záchrana buď jej manželom, alebo milencom. Napríklad Chrétien de Troyes vo francúzskej romance Lancelot, le Chevalier de la charrette rozpráva príbeh o únose Guinevere rytierom Malagantom, ktorého vyzve na súboj Lancelot, kým v cykle Lancelot-Grál nachádzame verziu, podľa ktorej ju chce na základe falošného obvinenia popraviť sám kráľ Artuš.

 Tajná láska 
Láska medzi Lancelotom a Guinevere je často charakterizovaná ako príklad „dvornej lásky“, v ktorej bola dáma považovaná za objekt uctievania, kde nebolo dovolené prekročiť určité medze. Lancelot, predstaviteľ ideálov rytierstva, sa však do svojej kráľovnej tajne zamiluje. Spočiatku sa vzťah darí milencom skrývať. Po jeho odhalení ho niektoré postavy zneužívajú pre svoje intrigy, no nakoniec vedie k pádu Kamelotu. Guinevere je tak, spolu s Morgan la Fée a Jazernou paňou, jednou z troch najdôležitejších žien Artušovho príbehu.

 Moderné umenie 

 Literatúra 

 V románe Marion Zimmer Bradleyovej Hmly Avalonu je Gwenhwyfar vychovávaná chladným, neláskavým otcom, čo v nej zanecháva hlboký komplex menejcennosti a silnú agorafóbiu. Keďže sa jej nepodarí porodiť dediča a nemôže byť so svojou životnou láskou Lancelotom, upadá do hlbokej depresie a v nádeji na spásu sa stáva čoraz fanatickejšou kresťankou.

 Film 

 Kamelot (Camelot), 1967, Guinevere hrá Vanessa Redgravová, Artušov nemanželský syn Mordred intriguje a stretnutie Lancelota a Guinevere nechá vyznieť ako cudzoložstvo.
 Excalibur, 1981, Cherie Lunghiová, milostný príbeh je opísaný podľa diela Le Morte d'Arthur („Artušova smrť“) od Thomasa Maloryho a Guinevere po odhalení cudzoložstva odchádza do kláštora, kde tiež uchová čarovný meč Excalibur až do záverečnej bitky.
 Prvý rytier (First Knight), 1995, Julia Ormondová, Lancelot (Gere) zachráni Guinevere, zato je odmenený prijatím do družiny rytierov okrúhleho stola a s kráľom Artušom (Connery) bojuje až do jeho poslednej bitky.
 Kráľ Artuš (King Arthur), 2004, Keira Knightleyová, Guinevere je predstavená ako princezná v zajatí rímskej šľachtickej rodiny na ďalekom severe Británie, pričom pri záchrannej akcii sa rozvíja láska medzi ňou a Artušom.
 Referencie 

 Iné projekty 

Kategória:Postavy Artušovských legiend